b'\n_START_ARTICLE_\nIatmul\n_START_SECTION_\nHist\xc3\xb2ria\n_START_PARAGRAPH_\nSegons la llegenda iatmul a l\xe2\x80\x99inici dels temps el m\xc3\xb3n era un mar primigeni. El vent agitava les ones que cobrien la terra. Es va obrir un gran fossat original d\xe2\x80\x99on va emergir la primera generaci\xc3\xb3 d\xe2\x80\x99esperits ancestrals i herois de la seva cultura. aquests es van embarcar en una s\xc3\xa8rie de migracions m\xc3\xadtico-hist\xc3\xb2riques. All\xc3\xa0 on posaven el peu,  la terra emergia. Al llarg d\xe2\x80\x99aquestes rutes, els ancestres van anar creant el m\xc3\xb3n a mesura que n\xe2\x80\x99anaven anomenant les parts. Literalment, van anomenar totes les coses que el formen portant-les d\xe2\x80\x99aquesta manera a l\xe2\x80\x99exist\xc3\xa8ncia: arbres, muntanyes, estrelles, vents, pluges, tributs, pobles, accions... \xc3\xa9s a dir, la totalitat del que hi ha al m\xc3\xb3n. Aquests noms es coneixen com a noms tot\xc3\xa8mics i s\xc3\xb3n reclamats per grups patriarcals espec\xc3\xadfics (clans, llinatges i brances). Els noms tot\xc3\xa8mics s\xc3\xb3n m\xc3\xa0gics i formen la base del sistema religi\xc3\xb3s. Segons els iatmul, el fossat original es troba localitzat prop del poblat de parla sawos de Gaikarobi.\n_START_SECTION_\nEl nom iatmul\n_START_PARAGRAPH_\nEl nom de iatmul va ser encunyat per Gregory Bateson durant el seu per\xc3\xadode inicial de recerca antropol\xc3\xb2gica sobre els grups ling\xc3\xbc\xc3\xadstics a finals dels anys 20. En un article de 1932 a la revista Oceania, Bateson va escriure \xe2\x80\x9che adoptat iatmul com a mot general per al poble. Per\xc3\xb2 tinc dubtes sobre si \xc3\xa9s una decisi\xc3\xb3 encertada\xe2\x80\x9d. Al poble de Mindinbit, explicava, els habitants a la totalitat del grup ling\xc3\xbc\xc3\xadstic amb el nom compost de Iatmul-Iambonai. La paraula iambon es va referir llavors, i encara avui dia, al poble de parla iatmul situat m\xc3\xa9s amunt del riu. Iatmul, en canvi, es referia nom\xc3\xa9s a un petit clan. Aix\xc3\xad doncs, l\xe2\x80\x99\xc3\xbas de iatmul per referir-se a la totalitat del grup va ser una convenci\xc3\xb3 adoptada per Bateson, estenent-se i acceptant-se \xc3\xa0mpliament. No obstant aix\xc3\xb2, el terme \xc3\xa9s rarament emprat pels propis membres del grup. De fet, tampoc tenen cap necessitat de referir-se a la totalitat del grup idiom\xc3\xa0tic. _NEWLINE_No s\xc3\xb3n una tribu centralitzada i mai actuen com una sola unitat ja sigui a nivell pol\xc3\xadtic, social o econ\xc3\xb2mic. Tots els pobles s\xc3\xb3n aut\xc3\xb2noms i tendeixen a identificar-se no com a iatmul -o com ells diuen, iatmoi-, sin\xc3\xb3 com a membres del seu clan, llinatge, poble o, a vegades, nom\xc3\xa9s amb el nom regional de l\xe2\x80\x99\xc3\xa8poca colonial, Sepik.'